Foto: Reuters Amerika Qo‘shma Shtatlari Yevropaga 2018 yilning yozida Yevropadagi o‘z kuchlarining rotatsiyasi doirasida 1-kavaleriya diviziyasi tarkibiga kiruvchi 1-tank brigadasini yuboradi. Bu haqda AQShning NATOdagi missiyasi payshanba kuni ma’lum qildi. "Amerika armiyasi Yevropaga 2018 yilning yozida 1-tank brigadasini yuboradi. U Texasning Ford-Xudida joylashtirilgan 1-kavaleriya divizitsiyasi tarkibiga kiradi hamda bu Atlantic Resolve amaliyoti kuchlarining navbatdagi rotatsiyasi doirasida yuz beradi", - deyiladi NATO missiyasi bayonotida. Atlantic Resolve amaliyoti 2014 yilning aprelida ishga tushirilgan. AQSh va NATO rasmiy izohiga ko‘ra, uning maqsadi – Qrimning Rossiyaga qo‘shilganidan so‘ng, Sharqiy Yevropa mamlakatlarining “o‘ziga ishonchini tiklash”. AQSh quruqlikdagi kuchlari amaliyot doirasida Polsha, Boltiqbo‘yi davlatlari, Ruminiya, Bolgariya va Vengriyadagi mashqlarda qatnashmoqda.